b'\n_START_ARTICLE_\nAatommassi\xc3\xbchik\n_START_PARAGRAPH_\nAatommassi\xc3\xbchik (t\xc3\xa4his u) v\xc3\xb5i dalton (t\xc3\xa4his Da) on massi m\xc3\xb5\xc3\xb5t\xc3\xbchik, mida kasutatakse  aatomite ja molekulide massi v\xc3\xa4ljendamiseks. Alates 1961. aastast on kasutusel \xc3\xbchtne aatommassi\xc3\xbchik (ingl unified atomic mass unit, siit ka \xc3\xbchiku t\xc3\xa4his u), mis on 1/12 s\xc3\xbcsiniku isotoobi \xc2\xb9\xc2\xb2C aatomi massist. Aatommassi\xc3\xbchik ei kuulu SI-s\xc3\xbcsteemi, kuid  Rahvusvahelise Vihtide ja M\xc3\xb5\xc3\xb5tude Komitee liigituse j\xc3\xa4rgi loetakse ta \xc3\xbchikute hulka, mida v\xc3\xb5ib kasutada k\xc3\xb5rvuti SI \xc3\xbchikutega ja mille arvv\xc3\xa4\xc3\xa4rtus SI \xc3\xbchikutes m\xc3\xa4\xc3\xa4ratakse katseliselt._NEWLINE_S\xc3\xbcsiniku \xc2\xb9\xc2\xb2C aatomi tuumas on 6 prootonit ja 6 neutronit, kokku 12 nukleoni. Kui nende nukleonide mass 12-ga jagada, saame \xc3\xbche nukleoni massi. Seega on aatommassi \xc3\xbchikuks \xc3\xbche nukleoni (prootoni v\xc3\xb5i neutroni) mass. Kuna k\xc3\xb5ikide keemiliste elementide aatomituumad koosnevad samasugustest prootonitest ja netronitest, siis on nende aatommassid ligikaudu aatommassi\xc3\xbchiku kordsed. Elektronide mass on v\xc3\xb5rreldes nukleonide massiga v\xc3\xa4ga v\xc3\xa4ike, sellep\xc3\xa4rast seda arvesse ei v\xc3\xb5eta._NEWLINE_Aatomite massi m\xc3\xa4\xc3\xa4ratakse massispektromeetri abil.'